Thorsager kirke



Thorsager kirke er en rundkirke som ligger i Thorsager i Syddjurs kommune på Djursland i Danmark.
Kirken er Jyllands eneste rundkirke. Den ligger på en bratt bakke med utsikt over landsbyen.

Byens navn vitner om at stedet sannsynligvis også hadde en religiøs betydning før innføringen av kristendommen. Under kirkegulvet har man funnet spor etter en mulig trekirke. 

Thorsager rundkirke er den yngste av de syv bevarte danske rundkirkene. Den ble oppført i perioden ca. 1175–1200  i munkesten. Rundskipet med sentraltårnet og koret med apsiden er opprinnelige. Rundskipets innvendige mål er på 12,6 meter. 
I rundskipet står 4 svære søyler i teglsten, som bærer sentraltårnet. Søylene har profilerte sokler og trapeskapitéler. 

Via en innvendig vindeltrapp i rundhuset er det adgang til et stort lavloftet rom over hvelvingene hvor det finnes flere skytehullignende lysåpninger. På 1500-tallet tilføyde man våpenhuset samt et tårn på vestsiden.

Thorsager kirke er som type beslektet med Bjernede kirke på Sjælland. Kirkens byggherre vet man ikke med sikkerhet hvem var. Kong Valdemar Seier eide «Torsager med sit tilliggende, 100 mark guld» i 1231. Men byggingen kan også ha kommet i stand på foranledning av biskop Peder Vognsen som kjente til Bjernede og Pedersborg rundkirker. Han vokste selv opp på Pedersborg, som var oppført av hans morfar, hærføreren Peder Torstensen.

Restaureringer 
 

Kirken har blitt restaurert i tre omganger; i 1877-78, 1950-52 og i 2004.

Den første restaureringen ble gjennomført i årene 1877-78 ved bygningsinspektør Walther, som gikk hardt til verks. De gamle yttermurene av munkesten ble hugget ut i 1-2 stens dybde og erstattet av moderne maskinstrøken sten. Kirketårnet på vestsiden fikk fjernet overdelen slik at den fikk samme høyde som koret. I det indre ble alle veggene pusset med glatt sementpuss og malt med kalkdekorasjoner. 

Ved restaureringen i 1950-52 blanket man ned sementpuss og dekorasjoner slik at den gamle munkestenen ble synlig igjen. Veggene ble kalket hvite. Endelig fikk kirken nytt alterbord, ny prekestol, nytt gulv og kirkebenkene ble kassert til fordel for løse kirkestoler.

Under restaureringen i 2004 ble den murte prekestolen fra forrige restaurering fjernet og erstattet av en flyttbar prekepult. Orgelet fra 1909 ble skiftet ut og kirkerommet nykalket.

Inventar 

Alterbordet er oppført i 1952 i munkesten med kors-relieffer. Alterpynten er blant annet et krusifiks fra 1400-tallet som bærer innskriften: «I mig skal I have fred». Alterstakene er fra 1600-tallet. Kirkens bibel er utgitt av  Christian VI i 1740. Alterkalken er fra 1878 og oblatesken fra 1965. 

Over alterbordet er det i korets østvindu satt inn en glassmosaikkrute fra 1955, utført av kunstneren Harald Borre med motivet «Krist stod op af døde påskemorgenrøde».

Altertavlen som ble brukt i perioden 1878–1952 var et maleri av Anton Dorph. 

Kirken har en romansk døpefont av granitt; den er det eldste stykke bevarte inventar. Fonten er enkelt dekorert. Det tilhørende dåpsfatet er fra 1700-tallet og dåpskannen fra 1965.

Litteratur 
Christiansen, Tage E.: Sune Ebbesens halve hovedlod, i Historisk Tidsskrift 1981, s.183-195.
Christiansen, Tage E.: Isti Tres Fratres. Broderlisten i Kong Valdemars Jordebog, i Middelalderstudier, tilegnede Aksel E. Christensen 1966, s.77-112.
 Niels Peter Stilling: Danmarks kirker, s. 140-141, Politikens Forlag A/S, 2000, ISBN 87-567-6059-0
Broderlisten i Kong Valdemars Jordebog. En uløst gåde i dansk middelalderforskning.

Eksterne lenker
 Thorsager kirke hos Nordens kirker  
 Thorsager kirke

Kirker i Syddjurs
Religiøse bygninger fra 1100-tallet
Kirker i Aarhus stift
Tidligere katolske kirker i Danmark